โรงงานยาสูบสร้าง2โรงงานบาน2หมื่นล.
สร้างโรงงานยาสูบบาน 2 หมื่นล้าน
15 ก.ย. 2555

สร้างโรงงานยาสูบบาน 2 หมื่นล้าน
นายต่อศักดิ์ โชติมงคล ผู้อำนวยการยาสูบ โรงงานยาสูบ กล่าวว่า คณะกรรมการโรงงานยาสูบเห็นชอบให้สร้างโรงงานแห่งใหม่ 2 โรงงาน จากเดิมที่สร้างโรงงานเดียวที่นิคมอุตสาหกรรมโรจนะ จ.พระนครศรีอยุธยา เนื้อที่ 200 ไร่ โดยให้สร้างเพิ่มอีกแห่งที่ จ.เชียงใหม่ เนื้อที่ 200 ไร่เช่นกัน
คณะกรรมการให้เหตุผลการมีโรงงานใหม่ 2 แห่ง ว่า จะป้องกันความเสี่ยงในกรณีที่โรงงานใดโรงงานหนึ่งไม่สามารถผลิตบุหรี่ได้ จะได้ไม่มีปัญหาเรื่องสินค้าไม่มีขาย โดยที่ผ่านมาเกิดน้ำท่วมใหญ่บริเวณนิคมอุตสาหกรรมโรจนะ มีปัญหาโรงงานต่างๆ ไม่สามารถผลิตสินค้าได้เพราะน้ำท่วมโรงงาน
นายต่อศักดิ์ กล่าวว่า งบประมาณ ก่อสร้างโรงงานใหม่จะเพิ่มจาก 1.6 หมื่นล้านบาท เป็น 1.9-2 หมื่นล้านบาท หรือเพิ่มขึ้นประมาณ 3,000-4,000 ล้านบาท โดยมูลค่าก่อสร้างโรงงานทั้งสองแห่งใกล้เคียงกัน และมีการย้ายเครื่องจักรเดิมไปติดตั้งในโรงงานใหม่ ทำให้ประหยัดค่าใช้จ่ายมากขึ้น
ผู้อำนวยการโรงงานยาสูบ กล่าว ว่า จากการขึ้นภาษีบุหรี่ของรัฐบาลที่ผ่านมา ทำให้ยอดขายบุหรี่ของโรงงานยาสูบลดลงไปประมาณ 30% เนื่องจากราคาบุหรี่แพงขึ้นค่อนข้างมาก เชื่อว่าการขึ้นภาษีบุหรี่ไม่ได้ช่วยให้การสูบบุหรี่ลดลง และแม้ว่าการขายบุหรี่ของโรงงานยาสูบ และบุหรี่ต่างประเทศ จะลดลง แต่มีบุหรี่ลักลอบเข้ามาขายเพิ่มมากขึ้นรวมถึงบุหรี่มวนเองที่เสียภาษียาเส้นในอัตราต่ำ มีการขยายตัวของการบริโภคขึ้นสูงมาก